SE OVERSIKTEN: Slik stenges veiene under Arctic Race
Fra 16. til 19. august vil det sjette Arctic race of Norway gå av stabelen i Finnmark. Totalt skal de sykle 732 kilometer fordelt på fire etapper. Foto: Arctic Race of Norway
Sist oppdatert: 13. august 2018, kl. 12:27
Se oversikten for hvor og når veiene stenges i din kommune.
Politiet har allerede fått spørsmål angående når og hvor veiene stenges under Arctic Race of Norway, og ønsker at folk blir informert.
– Budskapet er at vi vil informere slik at folk slipper å havne i en knipe. For eksempel om man skal fly fra Alta, og det viser seg at man ikke kommer fram, sier innsatsleder hos Finnmark politidistrikt, Anders Bjørke-Olssen.
– Er det mange som ikke har fått med seg sperringene før?
– Erfaringsmessig har det gått veldig greit. Det som er utfordrende er reinsdyrene, det har hendt at vi har måttet jage reinsdyr, sier Bjørke-Olssen med glimt i øyet.
Andreas (21) fyrt opp over veistenging under Arctic Race: – For noe tøv!
Sikrer veiene
Politiets oppgaver i sykkelrittet, i år som før, blir rett og slett å ivareta sikkerheten.
– Man har sykkelgrupper som kommer i høy hastighet, og da skal det ikke være rom for at det kommer en bil imot. Vi vil i samarbeid med mange frivillige ha ulike poster, og det blir mye stengninger med sperremateriell.
INFORMERER: Innsatsleder Anders Bjørke-Olssen har her tidspunktene for veistengningene i hånda, og ønsker å informere folk om tidene. Foto: Christel-Beate Jorilldatter
I tillegg er det andre kjøretøy i løypa som passer på.
– Det er en del motorsykler og biler foran og etter syklister, hvis det viser seg at det kommer noen ut fra en vei som ikke har informasjonen. Det er et apparat rundt syklistene, og man ønsker å være i forkant.
LES OGSÅ: Må leie inn Oslo-politiet til Arctic Race. Prislappen kommer trolig på minst 266.571 kroner
Han forteller videre at fire innsatsledere i politiet har ansvar for hver sin etappe.
– Mitt ansvar er da Kvalsund til Alta. I Alta blir det hjelp fra Forsvaret med sperrepostene.
– Delta, og ta kontakt
I tillegg må politiet følge med når store folkemengder samles.
– Det er folkeansamling både ved start og foran mål, og det er en del av politiets ansvar å vurdere sikkerheten i de ulike byene.
Videre er innsatslederens råd til innbyggerne klart; bli med på folkefesten!
– Det er ett flott idrettsarrangement som streames rundt om i masse land. Følg med, bidra og møt opp til en folkefest. Om det er noe folk lurer på må de gjerne ta kontakt og være i forkant, sier Bjørke-Olssen.
I en pressemelding mandag skriver Finnmarkssykehuset at det vil være redusert fremkommelighet til sykehusene i Kirkenes og Hammerfest samt andre behandlingssteder under rittet.
– ­ Veiene åpnes for ambulanse og utrykningskjøretøy, men privatpersoner får ikke mulighet til å passere. Vi oppfordrer derfor pasienter med time på sykehuset disse dagene om å planlegge reisen ekstra godt, reise i god tid og oppdatere seg på informasjonen som er gitt av Politiet. Pasientreiser vil tilpasse transporten til sykehusene slik at pasientene skal nå timene sine, sier Bjørn Erik Johansen, avdelingsleder i Pasientreiser i pressemeldingen.